b'\n_START_ARTICLE_\nJakub Berman\n_START_PARAGRAPH_\nJakub Berman (23. december 1901 i Warszawa, da i Rusland \xe2\x80\x93 10. april 1984 i Warszawa) var en polsk stalinistisk politiker._NEWLINE_Han tilh\xc3\xb8rte en j\xc3\xb8disk familie og gik p\xc3\xa5 gymnasiet i Warszawa. Han studerede jura og senere sociologi ved byens universitet, hvor han ogs\xc3\xa5 arbejdede som assistent. Hans doktorgradsprojekt handlede om polsk byhistorie i 1700-tallet, men p\xc3\xa5 grund af udbruddet af 2. verdenskrig afsluttede han ikke doktorgraden._NEWLINE_Han blev medlem af det polske kommunistparti i 1928 og var aktiv som funktion\xc3\xa6r i partiet. I 1939 flygtede han til den sovjetbesatte del af Polen, og senere videre til Minsk, hvor han arbejdede som journalist. Efter udbruddet af krigen mellem Tyskland og Sovjetunionen rejste han til Moskva. Han arbejdede som l\xc3\xa6rer ved Kominterns skole i byen Ufa. I december 1943 blev han taget imod af Josef Stalin i Kreml og vandt diktatorens gunst. Han blev medlem af det polske kommunistpartis politbureau i august 1944 og blev senere medlem af centralkomiteen. Sammen med Boles\xc5\x82aw Bierut og Hilary Minc udgjorde han i de f\xc3\xb8lgende \xc3\xa5r ledertrioen i den stalinistisk orienterede partiledelse. Berman havde ansvaret for S\xc5\x82u\xc5\xbcba Bezpiecze\xc5\x84stwa, propaganda og ideologi. Dermed spillede han en central rolle i undertrykkelsen af den antikommunistiske opposition i Polen i anden halvdel af 1940\'erne._NEWLINE_Efter Bieruts d\xc3\xb8d forlod han partiledelsen og blev i 1957 som j\xc3\xb8de ekskluderet fra partiet, idet han fik ansvaret for "Stalin-tidens fejl". Til han blev pensionist, arbejdede han for det statsejede forlag Ksi\xc4\x85\xc5\xbcka i Wiedza. Han blev sv\xc3\xa6rt kv\xc3\xa6stet i en bilulykke i 1980. Fire \xc3\xa5r senere d\xc3\xb8de han glemt i Warszawa.'